賦沈商卿硯
作者：張孝祥
朝代：宋

paragraphs: 石渠東觀天尺五，壁星下直圖書府。
琳琅寶鎮出三代，浩瀚簡編照千古。
右文儲硯一百九，鈿匣珠囊護瓊玖。
有時清夜發光怪，諸儒縱觀容拜手。
一收朝蹟歸故園，瓦池葦管涂突煙。
夢尋清都故歷歷，起憑書案空潸然。
眼明見此超萬石，色如馬肝涵玉質。
白圭之玷尚可磨，澀不拒筆滑留墨。
摩挲太息不自已，呼兒汲甘爲湔洗。
天遺至寶瑞吾子，要與詞林壯根柢。
子行飛騫爲時須，西清承明有佳除。
收功翰墨儻乞我，田間自抄種樹書。